Од укупно 91 жене проглашене за народног хероје, њих 74 су одликоване постхумно, а 17 за живота. Њих 73 погинуле су за време Народноослободилачког рата, а највећи број жена народних хероја погинуо је током 1943. године. Прва жена народни херој погинула у току рата била је Ката Думбовић, партијска активисткиња из Загреба, погинула 14. јула 1941. приликом организације неуспелог бега заточеника из логора Керестинец, док је последња у рату страдала Мајда Врховник, чланица Среског комитета КП Словеније за Целовец, коју је 4. маја 1945. стрељао Гестапо у Клагенфурту. Најмлађа жена народни херој је шеснаестогодишња Милка Боснић из Дрвара, погинула током немачког десанта, док је најстарија четрдесетседмогодишња Даринка Радовић, из Рајковца, код Тополе, коју се заједно са ћеркама заклали четници.